Kerberos (mesiac)

Kerberos je malý mesiac obiehajúci trpasličiu planétu Pluto. Jeho objav bol oznámený 20. júla 2011. Je štvrtým objaveným z doteraz (2016) piatich známych mesiacov Pluta.

Objav

Kerberos bol objavený pomocou Hubblovho vesmírneho ďalekohľadu počas pátrania po prípadných prstencoch Pluta. Vedci sa totiž obávali, že ak Pluto nejaké prstenca má, mohli by ohroziť blížiacu sa sondu New Horizons, ktorá okolo neho preletela v júli 2015. Tá istá obava panovala aj z prípadných ďalších, zatiaľ neobjavených mesiacov.
Prvýkrát bol Kerberos videný na snímkach urobených 28. júna 2011 a následne potom 3. a 18. júla 2011. Oficiálne bol objav potvrdený a oznámený 20. júla 2011. Spätne potom bol mesiac nájdený tiež na predobjavových snímkach pochádzajúcich už z 15. februára 2006 a 25. júna 2010. Kerberos je desaťkrát menej jasný ako mesiac Nix, takže pre jeho zachytenie na fotografiách bola nutná 8-minútová expozícia.
Kerberos je štvrtým známym Plutovým mesiacom po Chárone objavenom už roku 1978 a Nix s Hydrou, ktoré boli spoločne objavené roku 2005. Okrem nich bol roku 2012 objavený ešte piaty satelit, Styx.

Fyzikálne vlastnosti

Astronómovia odhadujú priemer mesiaca v závislosti na uvažovanej odrazivosti jeho povrchu na 13 – 34 km. To ho robí druhým najmenším zo známych mesiacov Pluta. V dobe objavu mal mesiac zdanlivú hviezdnu veľkosť 26,1 ± 0,3.

Vlastnosti obežnej dráhy

Z doterajších pozorovaní sa zdá, že mesiac obieha Pluto v ekvatoriálnej (rovníkovej) rovine medzi mesiacmi Nix a Hydra, a to po kruhovej dráhe s polomerom 59 000 km ± 2 000 km. Jeden obeh mu trvá asi 32,1 ± 0,3 pozemského dňa.

Pôvod

Je možné, že Kerberos vznikol podobne ako aj ostatné mesiace Pluta z pozostatkov po ničivej kolízii s nejakým iným telesom Kuiperovho pásu (rovnako ako Mesiac mal podľa teórie veľkého impaktu vzniknúť po zrážke Zeme s iným veľkým telesom).

Meno

Po objave mesiac získal najprv tzv. provizórne označenie S/2011 (134340) 1 (niekedy uvádzané vo forme S/2011 P 1), a neformálne bol známy taktiež ako P4.
Pri hľadaní mena pre nový mesiac sa Mark Showalter, vedúci tímu, ktorý teleso objavil, rozhodol zorganizovať verejnú súťaž. Aby nové meno bolo konzistentné s menami ostatných mesiacov Pluta, bolo ustanovené, že musí pochádzať z gréckej a rímskej mytológie a vzťahovať sa k podsvetiu. William Shatner, herec, ktorý stvárnil postavu kapitána Jamesa T. Kirka v seriáli Star Trek, v súťaži navrhol mená Vulcan (slovensky: Vulkán) a Romulus, t.j. gréckeho boha ohňa, ktorý bol súčasne synovcom Pluta, a zakladateľa Ríma, pričom obe tieto mená zjavne odkazovali tiež na fiktívne planéty v seriáli Star Trek. Meno Romulus bolo zamietnuté, pretože rovnaké meno už nesie jeden z mesiacov obiehajúcich planétku 87 Sylvia.
V súťaži nakoniec zvíťazil návrh mena Vulkán, pričom na druhom mieste skončil Cerberus (latinské meno viachlavého psa strážiaceho vstup do podsvetia) a na treťom Styx (bohyňa zosobňujúca rovnomennú rieku obtekajúca ríši mŕtvych). Víťazné meno však nakoniec Medzinárodná astronomická únia (IAU) neschválila, pretože sa už vžilo pre hypotetickú planétu obiehajúcu medzi Merkúrom a Slnkom. Existencia tejto predpokladanej planéty síce bola vyvrátená, avšak stále zostáva v užívaní názov "vulkanoid" pre akúkoľvek prípadnú planétku nájdenú v tejto oblasti.
Problém bol aj s menom Cerberus, ktoré už nesie planétka 1865 Cerberus (objavená roku 1935 českým astronómom Ľubošom Kohoutkom), a preto mesiac nakoniec dostal grécku variantu tohto mena, t.j. Kerberos. Spolu s ním potom piaty objavený mesiac Pluta dostal meno Styx. Nové mená boli oznámené 2. júla 2013.